ธปท.รับชะลอตัวแต่กั๊กใช้ดอกเบี้ยพยุงศก.
ธปท.ยอมรับเศรษฐกิจชะลอมากกว่าคาด ชี้ต้องใช้ดอกเบี้ยช่วยกระตุ้นหรือไม่ รอการตัดสิน กนง.วันนี้
29 พ.ค. 2556

ธปท.ยอมรับเศรษฐกิจชะลอมากกว่าคาด ชี้ต้องใช้ดอกเบี้ยช่วยกระตุ้นหรือไม่ รอการตัดสิน กนง.วันนี้
นางผ่องเพ็ญ เรืองวีรยุทธ รองผู้ว่าการด้านเสถียรภาพการเงิน ธนาคารแห่งประเทศไทย (ธปท.) กล่าวในงานสัมมนาของหอการค้าต่างประเทศประจำประเทศไทย ว่า สถานการณ์ทางการเงินในขณะนี้ยังสนับสนุนอัตราการเติบโตของเศรษฐกิจ (จีดีพี) อัตราดอกเบี้ยยังอยู่ในระดับต่ำ ดอกเบี้ยเงินกู้ระยะยาวยังต่ำ เสถียรภาพเศรษฐกิจยังมั่นคง ภาคครัวเรือนยังเข้าถึงแหล่งเงินทุนได้ง่าย 
อย่างไรก็ตาม การเติบโตของสินเชื่อส่วนบุคคลอาจจะกระทบต่อเสถียรภาพทางการเงิน ซึ่งคณะกรรมการนโยบายการเงิน (กนง.) ได้พูดถึงเรื่องนี้มาตั้งแต่ปีที่แล้ว และต้องติดตามอย่างใกล้ชิด เพราะหนี้ครัวเรือนขยับขึ้นมาที่ 7080% ของจีดีพีแล้ว
“เศรษฐกิจชะลอ การลงทุน การบริโภคในประเทศชะลอ ไม่ใช่เรื่องที่ผิดแปลกไปจากประเทศอื่น เราไม่สามารถที่จะไปสวนทาง คนอื่นลง เราจะแรงไม่ได้ ธปท.ก็ยอมรับว่าชะลอมากกว่าที่คาด ซึ่งต้องดูว่าจะมีมาตรการอะไรมาช่วยเศรษฐกิจในไตรมาส 2 ให้ไปต่อได้” นางผ่องเพ็ญ กล่าว
นางผ่องเพ็ญ กล่าวว่า ส่วนเรื่องที่ กนง.จะใช้นโยบายดอกเบี้ยมาดูแลเศรษฐกิจหรือไม่นั้น ต้องรอดูการตัดสินในการประชุม กนง. และข้อมูลเศรษฐกิจ เพราะการบริโภคในประเทศแผ่ว การลงทุนแผ่ว แต่การส่งออกใน 34 เดือนที่ผ่านมายังไปได้ ตัวที่แผ่วก็ต้องมาดูว่าเป็นเรื่องที่สมควรหรือไม่ ทำอะไรหรือไม่ 
นางผ่องเพ็ญ กล่าวอีกว่า แม้ความต้องการบริโภคในประเทศในไตรมาสแรกเริ่มอ่อนแอลง แต่การส่งออกกลับโตได้มากกว่า 8% ดังนั้น กนง.ต้องพิจารณาการดำเนินนโยบายการเงินอย่างรอบคอบ ต้องคำนึงถึงเสถียรภาพการเงิน และในการดูแลปัญหาเหล่านี้นโยบายการเงินไม่ใช่วิธีเดียวที่จะแก้ปัญหานี้ได้ ต้องผสมผสานนโยบายการเงินกับนโยบายหรือมาตรการอื่นๆ เพื่อดูแลให้เศรษฐกิจเติบโต